CELEX: 32017R0377
Language: et
Date: 2017-03-03 00:00:00
Title: Komisjoni rakendusmäärus (EL) 2017/377, 3. märts 2017, milles käsitletakse toimeaine Pseudozyma flocculosa tüvi ATCC 64874 heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta (EMPs kohaldatav tekst )

4.3.2017   
            
            
               ET
            
            
               Euroopa Liidu Teataja
            
            
               L 58/11
            
         KOMISJONI RAKENDUSMÄÄRUS (EL) 2017/377,
   3. märts 2017,
   milles käsitletakse toimeaine Pseudozyma flocculosa tüvi ATCC 64874 heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2,
   ning arvestades järgmist:
   
               (1)
            
            
               Vastavalt määruse (EÜ) nr 1107/2009 artikli 80 lõike 1 punktile a kohaldatakse nõukogu direktiivi 91/414/EMÜ (2) heakskiitmise menetluse ja tingimuste suhtes nende toimeainete puhul, mille kohta on enne 14. juunit 2011 vastu võetud otsus kooskõlas nimetatud direktiivi artikli 6 lõikega 3. Pseudozyma flocculosa tüve ATCC 64874 puhul on määruse (EÜ) nr 1107/2009 artikli 80 lõike 1 punkti a tingimused täidetud komisjoni otsusega 2002/305/EÜ (3).
            
         
               (2)
            
            
               6. märtsil 2001 said Madalmaad (edaspidi „referentliikmesriik“) direktiivi 91/414/EMÜ artikli 6 lõike 2 kohase taotluse ettevõtjalt Maasmond-Westland toimeaine Pseudozyma flocculosa tüvi ATCC 64874 lisamiseks direktiivi 91/414/EMÜ I lisasse Otsusega 2002/305/EÜ kinnitati, et toimik on täielik ning et seda võib pidada põhimõtteliselt vastavaks direktiivi 91/414/EMÜ II ja III lisas esitatud andmete ja teabega seotud nõuetele.
            
         
               (3)
            
            
               Kõnealuse toimeaine mõju inimeste ja loomade tervisele ning keskkonnale taotleja kavandatud kasutusalade puhul on hinnatud vastavalt direktiivi 91/414/EMÜ artikli 6 lõigetele 2 ja 4. Määratud referentliikmesriik esitas esialgse hindamisaruande 11. märtsil 2004.
            
         
               (4)
            
            
               4. juunil 2012 võttis ettevõtja Artechno SA üle ettevõtja Maasmond-Westland kohustused ja kooskõlas komisjoni määruse (EL) nr 188/2011 (4) artikli 11 lõikega 6 nõuti taotlejalt täiendavat teavet.
            
         
               (5)
            
            
               Esialgse hindamisaruande on läbi vaadanud liikmesriigid ja Euroopa Toiduohutusamet (edaspidi „toiduohutusamet“). Toiduohutusamet esitas komisjonile oma järeldused toimeaine Pseudozyma flocculosa tüvi ATCC 64874 pestitsiidina kasutamise riskihindamise kohta (5)22. septembril 2015. Toiduohutusamet tegi kindlaks mitmed puudused andmetes. Eelkõige ei olnud võimalik hinnata Pseudozyma flocculosa tüve ATCC 64874 kasutamisest tulenevaid riske inimeste tervisele ja veeorganismidele.
            
         
               (6)
            
            
               Seega ei olnud olemasolevate andmete põhjal võimalik järeldada, kas kriteeriumid Pseudozyma flocculosa tüve ATCC 64874 kandmiseks direktiivi 91/414/EMÜ I lisasse on täidetud.
            
         
               (7)
            
            
               Komisjon palus, et taotluse esitaja esitaks oma märkused toiduohutusameti järelduste kohta. Lisaks palus komisjon kooskõlas määruse (EL) nr 188/2011 artikliga 9, et taotluse esitaja esitaks märkusi läbivaatamisaruande eelnõu kohta. Taotleja esitas oma märkused ja neid on põhjalikult kaalutud.
            
         
               (8)
            
            
               Vaatamata taotleja esitatud väidetele jäid põhjenduses 5 nimetatud probleemid siiski lahendamata. Seepärast ei ole tõendatud, et Pseudozyma flocculosa tüve ATCC 64874 sisaldavad taimekaitsevahendid vastavad kavandatud kasutustingimustes eeldatavalt direktiivi 91/414/EMÜ artikli 5 lõike 1 punktides a ja b sätestatud nõuetele.
            
         
               (9)
            
            
               Seepärast ei tohiks Pseudozyma flocculosa tüve ATCC 64874 vastavalt määruse (EÜ) nr 1107/2009 artikli 13 lõikele 2 heaks kiita.
            
         
               (10)
            
            
               Kooskõlas direktiivi 91/414/EMÜ artikli 8 lõike 1 punktiga b anti liikmesriikidele võimalus anda esialgu kolmeks aastaks ajutisi lube Pseudozyma flocculosa tüve ATCC 64874 sisaldavatele taimekaitsevahenditele.
            
         
               (11)
            
            
               Kehtivad load tuleb seega tühistada.
            
         
               (12)
            
            
               Liikmesriikidele tuleb anda aega, et nad saaksid tühistada toimeainet Pseudozyma flocculosa tüvi ATCC 64874 sisaldavate taimekaitsevahendite lube.
            
         
               (13)
            
            
               Kui liikmesriigid annavad kooskõlas määruse (EÜ) nr 1107/2009 artikliga 46 ajapikendust Pseudozyma flocculosa tüve ATCC 64874 sisaldavate taimekaitsevahendite kasutamiseks, peaks kõnealune ajapikendus lõppema hiljemalt 24. juunil 2018.
            
         
               (14)
            
            
               Käesolev määrus ei piira õigust esitada Pseudozyma flocculosa tüve ATCC 64874 kohta uut taotlust määruse (EÜ) nr 1107/2009 artikli 7 kohaselt.
            
         
               (15)
            
            
               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmata jätmine
   Toimeainet Pseudozyma flocculosa tüvi ATCC 64874 ei kiideta heaks.
   Artikkel 2
   Üleminekumeetmed
   Liikmesriigid tühistavad Pseudozyma flocculosa tüve ATCC 64874 toimeainena sisaldavate taimekaitsevahendite load hiljemalt 24. juuniks 2017.
   Artikkel 3
   Ajapikendus
   Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, peab olema võimalikult lühike ja lõppema hiljemalt 24. juuniks 2018.
   Artikkel 4
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 3. märts 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 309, 24.11.2009, lk 1.
   
      (2)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).
   
      (3)  Komisjoni 19. aprilli 2002. aasta otsus 2002/305/EÜ, millega tunnistatakse põhimõtteliselt täielikuks üksikasjaliku läbivaatuse jaoks esitatud toimikud, pidades silmas klotianidiini ja Pseudozyma flocculosa kandmist taimekaitsevahendite turuleviimist käsitleva nõukogu direktiivi 91/414/EMÜ I lisasse (EÜT L 104, 20.4.2002, lk 42).
   
      (4)  Komisjoni 25. veebruari 2011. aasta määrus (EL) nr 188/2011, millega sätestatakse üksikasjalikud eeskirjad nõukogu direktiivi 91/414/EMÜ rakendamiseks seoses selliste toimeainete hindamismenetlusega, mis kaks aastat pärast kõnealuse direktiivi teatavakstegemist ei olnud veel turule viidud (ELT L 53, 26.2.2011, lk 51).
   
      (5)  EFSA Journal 2015; 13(9):4250 [32 lk]. Kättesaadav internetis: www.efsa.europa.eu.